Beloning uitgeloof ná 4-jarige verdwynCleo Smith (4) was saam met haar ouers by ’n kampterrein in Wes-Australië toe sy in die nag uit hul tent verdwyn het. (Foto: Facebook / Ellie Smith) Australiese owerhede het ’n beloning van $1 miljoen (byna R11 miljoen) uitgeloof vir inligting wat tot die opsporing van ’n vermiste kleuter kan lei. “Dis ’n gevoel wat ek geen ma toewens nie. Ons wil net ons dogtertjie by die huis hê,” het Cleo Smith (4) se ma, Ellie Smith, op ’n video op die Australiese polisie se Facebook-blad gesê. Cleo het Saterdag uit ’n tent by die Blowholes-kampterrein in Macleod, sowat 50 km noord van Carnarvon, verdwyn. Sy het saam met haar ma en stiefpa, Jake Gliddon, gekamp. Volgens die polisie in Wes-Australië is die blondekop-bruinoogdogtertjie vir die laaste keer gesien waar sy in haar rooi-en-swart slaapsak geslaap het. Cleo Smith en haar kleinsus, Isla Gliddon. Cleo het dié slaappakkie ten tyde van haar verdwyning aangehad. (Foto: Facebook / Ellie Smith) Die nuusblad The Daily Mail berig die ouers, wat die tent met Cleo en haar kleinsus Isla gedeel het, het opgemerk Cleo is weg toe hulle omstreeks 06:00 Saterdag wakker geword het. Haar slaapsak was ook weg en die ritssluiter van die tent was glo heeltemal oop. Volgens Smith het Cleo 01:30 wakker geword en vir water gevra, waarna sy weer gaan slaap het. Dit was die laaste keer dat sy haar dogtertjie gesien het. Luidens die berig het ander kampeerders glo intussen aangedui dat hulle omstreeks 03:00 ’n motor hoor wegjaag het. Die polisie het dit egter nog nie bevestig nie en dit is nie duidelik of dit wel met haar verdwyning verband hou nie. Cleo Smith by haar ma, Ellie, stiefpa, Jake Gliddon en die paartjie se babadogter, Isla Gliddon. (Foto: Facebook / Ellie Smith) “Groot kommer heers oor Cleo se veiligheid,” het die polisie in ’n verklaring gesê. ’n Massasoektog duur sedert Saterdag voort. Smith en Gliddon het Dinsdag ’n beroep op lede van die publiek gedoen om enige inligting, groot of klein, aan te meld. ’n Emosionele Smith sê haar dogtertjie sou nooit alleen afgedwaal het nie. “Sy is pragtig, delikaat en het die grootste hart. Sy is so snaaks.” Die polisie het ’n beroep gedoen op enigiemand wat by die kampterrein gekuier of oornag het, om na vore te kom en met die polisie kontak te maak.